Kun 57 benzinbiler solgt i Norge i hele juni

Det lyder som en dårlig joke for bilbranchen – men tallene er alvorligt ment. I hele juni måned blev der blot solgt 57 nye benzinbiler i Norge. Det viser friske tal fra Opplysningsrådet for Veitrafikken (OFV), der har offentliggjort den officielle bilstatistik for landet.

Norge cementerer dermed sin position som verdens mest elbil-dominerede bilmarked. Hele 96,9 procent af alle nye biler, der blev registreret i juni, var nemlig elbiler. Det svarer til 17.799 nye elbiler alene i juni.

Resten af markedet er skrumpet ind til næsten ingenting. Ud over de 57 benzinbiler blev der registreret 142 dieselbiler og 375 hybrider — en markedsandel, der ifølge OFV er mere end halveret sammenlignet med samme periode sidste år.

Elbiler nærmer sig total dominans

Ser man på første halvår under ét, er der blevet solgt 70.748 nye elbiler i Norge, hvilket giver elbilerne en markedsandel på 93,7 procent. Til sammenligning lå tallet på 84,9 procent i samme periode sidste år.

Tesla sidder fortsat tungt på markedet med en markedsandel på 17,3 procent, hvilket dog er et fald på fire procentpoint fra året før. Til gengæld har Volkswagen fordoblet sin andel.

– Det er værd at bemærke, at der konstant introduceres nye modeller og bilmærker, som hurtigt bliver populære. Mange af disse har en kombination af pris, udstyr, plads og rækkevidde, som vil give forhandlere og importører skarp konkurrence og en hård kamp om bilkøberne fremover, siger Øyvind Solberg Thorsen fra OFV, som står bag statistikken.

Blandt de mest solgte modeller i årets første seks måneder topper Tesla Model Y med hele 11.006 registrerede biler. Dernæst følger Toyotas elbil bZ4X og Volkswagens ID.4, ID.7 og ID.3.

Solberg Thorsen peger på, at markedet er i konstant forandring:

“Om – og i så fald hvor længe – Tesla kan holde en så stærk position, må tiden vise,” siger han og understreger, at nye spillere hele tiden melder sig ind i konkurrencen.

Samtidig påpeger han, at flere etablerede mærker holder fast i solide markedsandele trods de store skift i markedet:

“Særligt Volkswagen har haft en markant stigning i både antal og markedsandel i første halvår. Andre kendte og populære mærker som Toyota, Volvo, BMW og Audi har fastholdt deres stærke positioner,” afslutter han.

Her er de ti mest populære personbiler i Norge i første halvår af 2025:

# | Model | Antal | Andel
1 | Tesla Model Y | 11.006 | 14,6%
2 | Toyota bZ4X | 4.801 | 6,4%
3 | Volkswagen ID.4 | 3.923 | 5,2%
4 | Volkswagen ID.7 | 3.075 | 4,1%
5 | Volkswagen ID.3 | 2.953 | 3,9%
6 | Nissan Ariya | 2.808 | 3,7%
7 | Skoda Enyaq | 2.060 | 2,7%
8 | Tesla Model 3 | 2.018 | 2,7%
9 | Volvo EX30 | 2.016 | 2,7%
10 | BYD Sealion 7 | 1.517 | 2,0%

Kun 57 benzinbiler solgt i Norge i hele juni